Í dag eru 100 ár liðin síðani, at Mikkjal Helmsdal, føroya fyrsti landsverkfrøðingur, varð borin í heim. Somuleiðis eru tað 100 ár síðani, at fyrsti føroyski landsvegur varð tikin í nýslu. Mikkjal Helmsdal var ættaður úr Leynum. Í 1940 tók hann prógv sum sivilverkfrøðingur á Danmarks Tekniske Højskole–nú Danmarks Tekniske Universitet (DTU). Hann starvaðist sum býarverkfrøðingur í Søllerød kommunu, áðrenn hann eftir kríggjslok kom aftur til Føroyar. Í tvey ár starvaðist hann sum býarverkfrøðingur í Havn, til hann í 1948 varð settur í starv sum landsverkfrøðingur, har hann starvaðist til 1988, tá hann sum 72 ára gamal fór frá vegna aldur. Mikkjal Helmsdal andaðist 6. juni 1996, 79 ára gamal. Fyrsti landsvegur varð tikin í nýslu í 1916 og var millum-bygdavegur millum Sand og Skopun. At tað var í Sandoynni, at fyrsti landsvegurin kom hongur helst saman við, at sandoyingar longu tá høvdu royndir innan vegabygging. Sandingar fóru í 1902 undir vegaverðina millum Søltuvík og Sand, og heittu nøkur ár seinni Føroya Løgting um at fara undir vegagerð millum Skopun og Sand. Sostatt var 1916 byrjanin til væl útbygda infrakervið, sum ikki minst Mikkjal Helmsdal seinni legði lunnar undir. Landsverk skrivar um Mikkjal, at hann var virdur um lond fyri síni viðføddu evni og teknisku førleikar. Fyri starvsfólkini hjá Landsverkfrøðinginum–nú Landsverk–sum mintust hann við minningarorðum í Sosialinum 6. juli 1996, var tað ein tryggleiki, at um okkurt var komið skeivt fyri hjá onkrum starvsfólki, so átók hann sær sum ovasti fyri stovnin altíð fulla ábyrgd úteftir.